Ils Beatles prest er per rumantsch

A chaschun dal 100avel anniversari han las Bancas da Raiffeisen svizras fundà la stad 2000 ina fundaziun da giubileum che duai sustegnair projects d'util public en Svizra.
Sco contribuziun ad in project cultural ha quella regalà la stad passada 10 000 francs al project da musica extraordinari "Lain fabular - ils Beatles per rumantsch".
La Fundaziun da giubileum da la Raiffeisen undrescha cun questa decisiun las stentas da la Rumantschia en favur dal project curaschus e visiunar "Lain fabular" e contribuescha uschia a la vasta derasaziun dal rumantsch sco quarta lingua naziunala moderna e viventa. "Lain fabular" duai animar la cultura rumantscha da chattar novas vias ed effectuar ina promoziun da la schientscha da las Rumantschas e dals Rumantschs. L'album duai cumparair a la fin dal 2004 e po vegnir ordinà sut info@lainfabular.ch.
Ils iniziants dal project, Benedetto Vigne e Gion Fry, han motivà differents chantadurs, gruppas da rock ed ensembles da las regiuns rumantschas d'interpretar a moda independenta var 20 chanzuns dals Beatles. Artists enconuschents sco Linard Bardill, Corin Curschellas e Les Sauterelles èn da la partida. Er ils texts rumantschs tegnan quint dal spiert original da la famusa gruppa englaisa. Ulteriuras infurmaziuns ed in per exempels da las chanzuns tschernidas cun lur titels rumantschs (Strawberry Fields daventa Frajas giardin, Paperback Writer ha num Pauper bel gianter, Come Together daventa Tut ensemen. e.u.v.) pon ins chattar sut www.lainfabular.ch.

[Pagina rumantscha]